റഫാലുള്ളപ്പോള് ഫ്രാന്സില് നിന്നും സെക്കന്റ് ഹാന്ഡ് മിറാഷ് വിമാനങ്ങള് ഇന്ത്യ വാങ്ങുന്നതെന്തിനെന്ന് ആര്ക്കറിയില്ലെങ്കിലും പാകിസ്ഥാന് അറിയാം ന്യൂഡല്ഹി : അടുത്ത കാലത്ത് ഇന്ത്യ വ്യോമസേനയുടെ പ്രഹരശേഷി ഇരട്ടിയാക്കിയത് റഫാല് യുദ്ധവിമാനങ്ങള് സ്വന്തമാക്കിയാണ്. ഫ്രാന്സില് നിന്ന് 36 റഫാലുകള് സ്വന്തമാക്കുന്നതിനുള്ള കരാറാണ് ഇന്ത്യ നല്കിയത്. ഈ വര്ഷം അവസാനത്തോടെ മുഴുവന് റഫാലുകളും ഇന്ത്യയ്ക്ക് ലഭിക്കും. ഇതിനു ശേഷമാവും ഇന്ത്യയുടെ ആഗ്രഹത്തിനൊത്ത ചില സവിശേഷ ആയുധങ്ങള് റഫാലുകളില് ഘടിപ്പിക്കുക. എന്നാല് റഫാലുകള് നിര്മ്മിക്കുന്ന ഫ്രാന്സിലെ ഡെസാള്ട്ട് ഏവിയേഷനില് നിന്നും മറ്റൊരു വിമാനം വാങ്ങുന്നതിനുള്ള ചര്ച്ച ഇന്ത്യ ആരംഭിച്ചിരിക്കുകയാണ്. ഉപയോഗിച്ച സെക്കന്റ് ഹാന്ഡ് വിമാനങ്ങളാണിവ. റഫാലിന് മുന്പ് ഡെസാള്ട്ട് ഏവിയേഷന് നിര്മ്മിച്ച മിറാഷ് വിമാനങ്ങളിലാണ് ഇന്ത്യ നോട്ടമിട്ടത്. വാങ്ങാന് ഉദ്ദേശിക്കുന്ന 24 സെക്കന്ഡ് ഹാന്ഡ് മിറാഷ് 2000 പോര്വിമാനങ്ങളില് 8 വിമാനങ്ങള് പറപ്പിക്കാന് കഴിയും ബാക്കിയുള്ളവ അതിന് പോലും കഴിയുന്ന അവസ്ഥയിലുള്ളതല്ല. ഇന്ത്യ പോലൊരു രാജ്യം ഉപയോഗിച്ച വിമാനങ്ങള് അതും 27 മില്യണ് ഡോളറോളം നല്കി വാങ്ങുന്നതിന്റെ ആവശ്യകതയെ കുറിച്ച് ആലോചിക്കുന്നവര് മിറാഷിനെ കുറിച്ചും, ഈ വിമാനം ഇന്ത്യയുടെ അഭിമാനം ആകാശത്തോളം എത്രമാത്രം ഉയര്ത്തിയിട്ടുണ്ടെന്ന് അറിവില്ലാത്തവരായിരിക്കും എന്നത് തീര്ച്ച. മിറാഷ് ഇന്ത്യയുടെ വജ്രായുധം എല്ലാ അര്ത്ഥത്തിലും റഫാലുകള് വരുന്നത് വരെ മിറാഷ് വിമാനമായിരുന്നു ഇന്ത്യയുടെ കുന്തമുന. പാകിസ്ഥാനെ മുഖ്യ ശത്രുവായി കണ്ടിരുന്ന നാളുകളില് മിറാഷുകള് ഉപയോഗിച്ചു മാത്രമേ ഇന്ത്യയ്ക്ക് ആക്രമണം നടത്താന് കഴിയുമായിരുന്നുള്ളു. സുഖോയ് പോലെ അതിശക്തമായ വിമാനങ്ങളുണ്ടെങ്കിലും പാകിസ്ഥാന് കൂടെക്കൂടെ ചെറിയ ശിക്ഷ നല്കുന്നതിന് മിറാഷ് ധാരാളമായിരുന്നു എന്നതാണ് അതിനുള്ള കാരണം. കാര്ഗില് യുദ്ധസമയത്താണ് ഇന്ത്യ മിറാഷ് വിമാനത്തിന്റെ കരുത്ത് ശരിക്കും അറിഞ്ഞത്. ഇന്ത്യന് മണ്ണ് കയ്യേറിയ ഭീകരന്മാരെയും പാക് സൈനികരെയും, അന്താരാഷ്ട്ര അതിര്ത്തി കടക്കാതെ തുരത്തുക എന്ന ദൗത്യമായിരുന്നു ഇന്ത്യന് വ്യോമസേനയ്ക്ക് ഉണ്ടായിരുന്നത്. മിഗ് വിമാനങ്ങള് ദൗത്യത്തില് പൂര്ണ മികവ് പുലര്ത്താന് കഴിയാത്ത അവസ്ഥയില്, രാത്രിയും ആഞ്ഞടിക്കാന് മിറാഷുകളെ അണിനിരത്തുകയായിരുന്നു. മിറാഷില് ലേസര് ഗൈഡഡ് ബോംബുകള് ഘടിപ്പിക്കുവാന് ഇസ്രായേല് സഹായം നല്കിയതും മറക്കാന് കഴിയില്ല. കാര്ഗില് വിജയത്തിന് ശേഷം മിറാഷ് വിമാനങ്ങള് രാജ്യത്തിന്റെ മുറിവുണക്കാനുള്ള ബലാക്കോട്ട് ദൗത്യത്തിനാണ് ഉപയോഗിച്ചത്. പുല്വാമയില് ഇന്ത്യയെ കണ്ണീരണിയിച്ച പാക് ചതിക്ക് അവരുടെ മണ്ണില് തീമഴ വര്ഷിച്ച് തിരികെ എത്തി ദൗത്യം പൂര്ത്തിയാക്കിയാണ് മിറാഷുകള് രാജ്യത്തിന്റെ അഭിമാനം കാത്തത്. മിറാഷ് ഇന്ത്യയില് വന്ന വഴി മിറാഷ് യുദ്ധവിമാനം ഡസോള്ട്ട് ഏവിയേഷന് നിര്മ്മിച്ചത് 1978ലാണ്. 1978 ല് ആദ്യത്തെ വിമാനം പറന്നെങ്കിലും 1984ലാണ് മിറാഷുകള് ഫ്രഞ്ച് വ്യോമസേനയുടെ ഭാഗമായി. ഇതിനും ഒരു വര്ഷം കഴിഞ്ഞാണ് ഈ കരുത്തന് ഇന്ത്യന് വ്യോമസേനയിലെത്തിയത്. അമേരിക്കന് നിര്മ്മിത എഫ് 16 യുദ്ധവിമാനങ്ങള് പാകിസ്ഥാന് വാങ്ങുന്നതിനുള്ള ഉത്തരമായിട്ടാണ് മിറാഷുകള് വാങ്ങുവാന് ഇന്ത്യ തീരുമാനിച്ചത്. 1982 ല് ഇന്ത്യ 36 സിംഗിള് സീറ്റര് മിറാഷ് 2000, നാല് ഇരട്ട സീറ്റര് മിറാഷ് 2000 എന്നിവയുടെ ഓര്ഡര് നല്കിയിരുന്നു. ഇന്ത്യയുടെ ഈ തീരുമാനം ശരിയായിരുന്നു എന്ന് പല തവണ ഈ കരുത്തന് തെളിയിച്ചു. കാര്ഗിലിലെ മിന്നും പ്രകടനം കണക്കിലെടുത്ത് 2004 ല്, ഇന്ത്യന് സര്ക്കാര് പത്ത് മിറാഷ് 2000 വിമാനങ്ങളുടെ അധിക ഓര്ഡര് നല്കി. ഇതോടെ ഇന്ത്യയുടെ കൈവശമുള്ള മിറാഷുകള് 50 ആയി. ഈ വിമാനങ്ങളെ ആധുനിക കാലത്തിന് ഇണങ്ങിയ രീതിയില് അപ്ഗ്രേഡ് ചെയ്യുന്നതിനുള്ള കരാറും ഇന്ത്യയും ഫ്രാന്സും തമ്മില് ഒപ്പിട്ടിട്ടുണ്ട്. 2030 വരെയാണ് ഇതിന്റെ കാലാവധി. ഇപ്പോള് കൈവശമുള്ള നാലാം തലമുറ പോരാളികളെ ശക്തിപ്പെടുത്താനുള്ള ശ്രമത്തിന്റെ ഭാഗമായിട്ടാണ് പറക്കാനാവാത്ത സെക്കന്റ് ഹാന്ഡ് മിറാഷുകളെ ഇന്ത്യ വാങ്ങുന്നത്. ഇപ്പോള് ഉപയോഗത്തിലുള്ള വിമാനങ്ങള്ക്ക് ഭാവിയില് ആവശ്യമായ ഉപകരണങ്ങളുടെ കുറവ് പരിഹരിക്കാന് ഇതിലൂടെ കഴിയും. ഈ കരുതലില് നിന്നു തന്നെ മിറാഷുകള് വ്യോമസേനയ്ക്ക് എത്രത്തോളം പ്രിയപ്പെട്ടതാണെന്ന് മനസിലാക്കാം. മിറാഷുകളുടെ ഈ കരുത്ത് തന്നെയാണ് അതേ നിര്മ്മാണ കമ്ബനിയില് നിന്നും റഫാലുകളെ സ്വന്തമാക്കാന്, രാജ്യത്തിനുള്ളില് ഏറെ വിവാദമുയര്ന്നിട്ടും കേന്ദ്ര സര്ക്കാര് മുന്നോട്ട് പോകാന് കാരണം. ലേസര് ഗൈഡഡ് ബോംബുകള്, എയര് ടു എയര്, എയര് ടു സര്ഫസ് മിസൈലുകള് എന്നിവ വഹിക്കാന് മിറാഷ് 2000 ന് കഴിയും. ഇന്ത്യയ്ക്ക് പുറമേ ഫ്രാന്സ്, ഈജിപ്ത്, യുണൈറ്റഡ് അറബ് എമിറേറ്റ്സ്, തായ്വാന്, പെറു, ഗ്രീസ്, ബ്രസീല് എന്നീ രാജ്യങ്ങളാണ് മിറാഷ് 2000 ഉപയോഗിക്കുന്നത്.